Asia C-109/08

Euroopan yhteisöjen komissio

vastaan

Helleenien tasavalta

”Jäsenyysvelvoitteiden noudattamatta jättäminen — EY 28, EY 43 ja EY 49 artikla — Direktiivi 98/34/EY — Tekniset standardit ja määräykset — Sähköisiä ja sähkömekaanisia pelejä sekä elektronisia tietokonepelejä koskeva kansallinen lainsäädäntö — Yhteisöjen tuomioistuimen tuomio, jossa todetaan jäsenyysvelvoitteiden noudattamatta jättäminen — Täytäntöönpanon laiminlyönti — EY 228 artikla — Rahamääräiset seuraamukset”

Julkisasiamies Y. Botin ratkaisuehdotus 12.3.2009 I ‐ 4660

Yhteisöjen tuomioistuimen tuomio (toinen jaosto) 4.6.2009 I ‐ 4678

Tuomion tiivistelmä

Vaikka EY 228 artiklassa ei täsmennetä määräaikaa, jonka kuluessa yhteisöjen tuomioistuimen tuomio, jossa todetaan jäsenyysvelvoitteiden noudattamatta jättäminen, on pantava täytäntöön, yhteisön oikeuden välittömään ja yhdenmukaiseen soveltamiseen liittyvä intressi edellyttää, että tämä täytäntöönpano aloitetaan välittömästi ja saatetaan loppuun niin pian kuin mahdollista Ratkaisevana ajankohtana EY 228 artiklassa tarkoitetun jäsenyysvelvoitteiden noudattamatta jättämisen kannalta on pidettävä kyseisen määräyksen nojalla annetussa perustellussa lausunnossa asetetun määräajan päättymishetkeä. (ks. 14 ja 15 kohta)

EY 228 artiklan 2 kohtaan perustuvassa menettelyssä yhteisöjen tuomioistuimen on kussakin asiassa arvioitava määrättävät rahamääräiset seuraamukset ottamalla huomioon käsiteltävänä olevan tapauksen olosuhteet. Tältä osin komission ehdotukset eivät sido yhteisöjen tuomioistuinta ja niitä on pidettävä vain hyödyllisenä viitelähtökohtana. Vastaavasti komission tiedonannoissa olevien kaltaiset suuntaviivat eivät sido yhteisöjen tuomioistuinta, vaan ne palvelevat avoimuuden, ennustettavuuden ja oikeusvarmuuden toteutumista tämän toimielimen toiminnassa. Uhkasakon ja/tai kiinteämääräisen hyvityksen määräämisen tarkoituksena on käyttää jäsenvaltioon, joka ei ole pannut jäsenyysvelvoitteiden laiminlyönnin toteavaa tuomiota täytäntöön, taloudellista pakkoa, jolla sitä kannustetaan lopettamaan todettu jäsenyysvelvoitteiden noudattamatta jättäminen. Määrättävät rahamääräiset seuraamukset on siis tuomittava sen mukaisesti, minkä verran tarvitaan taivuttelua, jotta kyseinen jäsenvaltio muuttaa toimintaansa. (ks. 24–28 kohta)

Kun jäsenvaltiolle määrätään uhkasakko seuraamuksena tuomion täytäntöönpanoa koskevan velvoitteen noudattamatta jättämisestä, yhteisöjen tuomioistuimen on harkintavaltaansa käyttäessään vahvistettava uhkasakko siten, että se on yhtäältä asianmukainen olosuhteiden kannalta ja toisaalta oikeassa suhteessa sekä todettuun jäsenyysvelvoitteiden noudattamatta jättämiseen että asianomaisen jäsenvaltion maksukykyyn nähden. Tältä kannalta katsoen peruskriteereitä, jotka on otettava huomioon, jotta voitaisiin varmistaa uhkasakon pakoteluonteisuus ja yhteisön oikeuden yhdenmukainen ja tosiasiallinen soveltaminen, ovat lähtökohtaisesti rikkomisen vakavuusaste, sen kesto ja kyseessä olevan jäsenvaltion maksukyky. Näitä perusteita sovellettaessa on otettava erityisesti huomioon seuraukset, joita täytäntöönpanon laiminlyönnistä aiheutuu yksityisille ja yleisille eduille, ja kiireellisyys, jolla kyseinen jäsenvaltio on saatava noudattamaan velvoitteitaan. (ks. 31 ja 32 kohta)